Brink-gesin: André en Rachel Brink-fonds gestigRachel en Andre Brink, Danie en Lise Brink se twee kinders wat op 16 Desember 2016 aan hul beserings beswyk het ŉ Spesiale ongelukondersteuningsfonds is begin waar die publiek finansieel bydraes kan lewer vir onskuldige slagoffers van motorongelukke nadat tientalle mense aangebied het om die Brink-gesin finansieel by te staan ná hul ongeluk. Die fonds staan bekend as die André en Rachel Brink-ondersteuningsfonds, ter nagedagtenis aan die twee kinders van die Brink-egpaar wat in die tragiese ongeluk oorlede is. Maroela Media het vroeër berig dr. Danie Brink, uitvoerende direkteur van Solidariteit Helpende Hand, sy vrou Lise en hul vyf kinders was op 16 Desember 2016 in ŉ ernstige motorongeluk. André (13) en Rachel (8) is in die ongeluk dood en Lise is steeds in ŉ kritieke, maar stabiele toestand in die hospitaal nadat ŉ gedeelte van haar linkerbeen geamputeer is. Solidariteit Helpende Hand het Saterdag aan Maroela Media gesê ’n spesiale ongelukondersteuningsfonds is gestig om onskuldige slagoffers van ongelukke, soos Lise in hierdie geval, te ondersteun. Die voorstel vir die stig van só ŉ fonds is vroeër vandeesweek op Facebook gemaak deur Henk Schalekamp, voorsitter van die Solidariteit Beleggingsfonds (SBF). Tientalle persone het daarna op dieselfde Facebook-groep, Nuus oor Danie Brink en gesin, aangebied om finansieel by te dra tot die mediese koste en onvoorsiene uitgawes van die Brink-gesin. “Ons het besluit om ’n ondersteuningsfonds te stig wat groter moet wees as die Brink-gesin se tragedie,” het dr. Dirk Hermann, voorsitter van Solidariteit Helpende Hand en bestuurshoof van Solidariteit, gesê. “Die Brinks kan die eerste begunstigdes wees, maar daar is ook ander mense wat deur soortgelyke tragedies getref word.” Oor die administrasie van die fonds het Hermann bygevoeg: “Die fonds sal deur Solidariteit Helpende Hand geadministreer word. Dit sal beteken dat goeie korporatiewe bestuur sal geld en dat die fonds goed bestuur sal word. Bepalings en voorwaardes sal geld vir aansoeke, en toekennings vir hulp sal aan kriteria onderhewig wees.” Schalekamp het hom reeds daartoe verbind om die eerste R1 000 vir die fonds te skenk. Hy het sy voorstel só omskryf: “Die emosionele pyn is ondenkbaar en ons bid vir die gesin, maar met die mediese uitgawes en ander kostes kan ek help. Ek sien my eerste R1 000 as ’n Kersgeskenk en ŉ wyse om ’n gesin te help wie se lewens vir altyd deur ’n tragedie verander is. Ek hoop dat ten minste 1 000 ander mense ook op hierdie wyse ’n bydrae sal maak en só kan ons help om praktiese probleme wat gaan opduik, vinnig aan te spreek. Laat ons nie op ons wag nie: lewer ’n bydrae en maak ’n verskil.” Maroela Media verneem Lise se kaakchirurgie kan tot R250 000 beloop. Die gesin se mediese fonds sal van die kostes dek, maar die nasorg sal baie duur wees en nie alles word deur die mediese fonds gedek nie. “Ons waardeer almal se ondersteuning. Nie net finansiële bydraes nie, maar elke gebed, elke boodskap en elke ander vorm van hulp,” het Hermann bygevoeg. Mense wat tot die fonds wil bydra kan ’n bedrag inbetaal by dié rekening: Belangrik: Die woord ‘Brink’ moet as verwysing gebruik word Rekeninghouer: Solidariteit Helpende Hand Bank: FNB Rekeningnommer: 62331445503 Tak: Centurion Takkode: 261-550 Lees alle vorige berigte oor die Brink-gesin op Maroela Media.